Gestrande koeie gered ná Nieu-Seeland-aardbewing‘n Skermgreep van die video deur Newshub via AP Drie koeie, wat op ŉ klein graseiland gestrand geraak het tydens ŉ aardbewing in Nieu-Seeland, is gered. Die Newshub-nuusdiens het Dinsdag berig die twee koeie en ŉ kalfie is gered nadat ŉ boer en van sy werkers ŉ spoor gegrawe het om hulle te red. ŉ Video van die koeie se penarie is deur Newshub versprei. Die koeie het op die graseiland naby Kaikoura gestrand geraak toe ŉ aardbewing van 7.8 grondverskuiwings veroorsaak het. Die boer, wie se naam nie bekend gemaak is deur Newshub nie, het gesê die koeie was desperaat vir water nadat hulle gered is. Die verskuiwingslyn is reg onder sy plaas, wat relatief plat was voor die aardbewing. Nieu-Seeland se koeibevolking van ongeveer 10 miljoen is ver meer as sy menslike bevolking van 4,7 miljoen.